СТОПАНСКА КОМОРА НА МАКЕДОНИЈА

- Групација на пазари

 06.12.2013 година

 С к о п ј е

 Согласно објавениот предлог Закон за трговија на зелените пазари од страна на министерството за економија на веб страницата на ЕНЕР, групацијата за пазари при Стопанската комора на Македонија, констатира дека донесувањето на ова законско решение преставува голем и позитивен исчекор во областа и постои задоволство од концептот на предлагачот како да ги уреди односите во осетлива сфера како што е оваа.

Групацијата на пазари е на став дека е потребно до прецизирање на некои членови и ставови од предлог Законот, во функција на полесно и по ефикасно спроведување на законот кога ќе дојде во фаза на имплементација, како и да се потенцира важноста за опсегот на видови стоки кои ќе се продаваат на зелените пазари и моделот на регистрација на закупците на тезги преку само вработување.

 Во таа насока организаторите на пазари доставуваат до министерството за економија во писмена форма забелешки, со цел истите да бидат вградени во предлог законот.

**З а б е л е ш к и**

**по предлог закон за трговија на зелени пазари**

**Во Член** 5 се редуцира евиденцијата на трговците на зелени пазари, па сега е предвидено да се води евиденција само за: самостојни вршители на дејност – трговци и за трговци поединци.

**Предлогот** е да се направи уште една проценка дали би било упатно да се води евиденција за сите категории на продавачи.

**Во Член 18 став 3** каде е утврдена прекршочна глоба за трговците на зелени пазари доколку не ја регистрираат дејноста, предлагаме да се прошири и на сите продавачи на зелен пазар согласно член 3 на овој Закон, а не само на трговците поединци кои ќе остварат бруто приход во тековната година од над 20.000 ЕУР, заради доследно спроведување на законските обврски од овој закон и негова поголема ефикасност.

**Предлог:** Член 18 став 3 предлагаме да гласи :

“Нема да се регистрира како продавач на зелен пазар согласно член 3 од овој закон”

(Со ваквата одредба, обврската за регистрирање или евидентирање ќе стане законска обврска за секој продавач - трговец на зелен пазар, а не само за трговецот поединец, како што тоа сега предвидува член 18 став 3 од Предлог законот. Ова, заедно со одредбата за задолжително склучување на договор за закуп на тезга на зелен пазар ќе биде придобивка која ќе го заокружи заштитниот и превентивниот механизам за тргување на зелените пазари).

**Во Член 21** од ПРЕОДНИТЕ И ЗАВРШНИТЕ ОДРЕДБИ постои нелогичност која се огледа во следново:

Од одредбата на став 2 на овој член произлегува дека секој организатор на зелен пазар мора да склучи договор со продавач на зелен пазар до 01.06.2014 година.

Обврската пак на продавачите на зелен пазар да поднесат пријава за упис во регистар на трговци на зелени пазари (или да обезбедат поединечен правен акт за обезбеден статус на тр-говец на зелен пазар) допрва започнува на 01.06.2014 година.

**Во пракса тоа ќе значи дека :**

* организаторите на зелени пазари ќе мора да имаат склучен договор за закуп на тезга со нерегистриран продавач (трговец) ???
* Продавачот (трговецот) на зелен пазар само ќе мора да поднесе пријава за регистрација, што значи дека по склучување на договорот со организаторот на зелен пазар допрва ќе започне постапката за регистрација и евидентирање. Ова значи дека без правен основ и без утврден статус продавачот ќе може да продава на зелен пазар, а организаторот на зелениот пазар Ќе мора со такво лице (без утврден статус дека може да биде продавач) да склучи договор за закуп на тезга ???
* Исто така, поднесување на пријавата за регистрација не значи со сигурност дека регистрацијата и дефинитивно Ќе заврши позитивно, (може да се случи повлекување или одбивање на пријавата), што ќе значи дека статусот на продавачот согласно овој предлог закон не е важен во моментот кога се склучува договорот за закуп на тезга. Прашање е, како тогаш организаторот на зелен пазар ќе знае дека лицето ги исполнува условите воопшто да може да се појави и да биде продавач (трговец) на зелен пазар ???
* Кон тоа, во член 21 став 3 нема ниту краен рок до кога продавачите треба да се регистрираат или евидентираат во соодветните регистри (тоа ќе значи дека Законот и не инсистира трговците да се регистрираат).
* Произлегува дека организаторот на зелен пазар може да биде и казнет ако нема склучено договор со продавачот кој нема статус.

Сметаме дека посочените нелогичности треба да се исправат заради практична применливост на одредбите од Законот и консеквентен став и пристап кон правата и обврските и на продавачите и на организаторите на зелените пазари.